Kære DSB
Onsdag d. 26/10 var jeg så utrolig dum og uheldig at glemme min rygsæk i linje A mod Hundige. Jeg opdagede det med det samme, da jeg var stået af toget og bandede situationen langt væk. Tasken indeholdt arbejdspc, pung med sygesikringsbeviser og betalingskort, nøgler til hjem og cykel, personalekort briller og andre vigtige genstande.
På DSB’s hjemmeside er der en formular, hvor man registrerer glemte sager, så det gjorde jeg pronto! For en sikkerheds skyld kontaktede jeg DSB’s kundeservice for at høre om der var andet der kunne gøres, f.eks. kontakte toget eller andet. Fik fat i en venlig kundeservicemedarbejder, som sagde at jeg skulle kontakte hittegodskontoret på Københavns Hovedbanegård den efterfølgende dag.
Skyndte mig at spærre mine betalingskort, så jeg ikke skulle blive udsat for tyveri.
Tog på arbejde den efterfølgende dag med min personlige pc, uden briller eller betalingsmidler. Havde lånt min søns cykellås og havde en ekstranøgle med.
Den efterfølgende dag mødte jeg op på Hittegodskontoret, hvor en medarbejder kunne meddele mig at glemte sager fra S-togene først blev bragt ind den efterfølgende dag, altså fredag.
Tænkte lige at jeg ville kunne holde ud til dagen efter, SÅ kom der i hvert fald en afklaring. Ellers skulle jeg til at skaffe en ny arbejdspc, købe nye briller, skaffe nyt sygesikringsbevis, kørekort, pung og alle de ting, som jeg er meget afhængig af i mit liv. Noget af en økonomisk udskrivning, for ikke at tale om de mange timer der skulle lægges i korrespondance med forsikringsselskab, arbejdsplads og borgerservice.
Mine forventninger var høje, da jeg endnu engang troppede op på Hittegodskontoret på Københavns Hovedbanegård. Blev mødt af en forstående men meget bestemt medarbejder, der kunne meddele mig at den person, der skulle hente hittegods fra S-togene var blevet syg og at jeg derfor måtte vente til næste fredag, med at få afklaring.
Jeg er max. presset nu. Bliver nødt til at sætte himmel og jord i bevægelse for at få ny arbejdspc, nye briller, nye betalingskort, kørekort, sygesikringsbevis til mine børn og mig selv.
Kære DSB: Er det god kundeservice? Er klar over at jeg selv har begået en fejl ved at glemme mine ting i S-toget. Er det godt nok, når en medarbejder bliver syg at der ikke er andre måder at få bragt hittegods til København H.? Kunne der være flere om den opgave? Er det forventeligt at der bliver glemt livsvigtige sager i togene? Hvad hvis det havde været livsnødvendig medicin?
Hvorfor er der ikke andre end en person, der har adgang til et lager med hittegods, så jeg i hvert fald kunne få en afklaring? 
Dagen efter fandt jeg en anden taske i S-toget. Jeg skyndte mig at tage den med, så ejermanden ikke skulle trækkes igennem, ”DSB-hittegodsmøllen”. 
Lige nu er min situation at der måske er en person derude med adgang til mit hjem, da han/hun har mine nøgle og mit sygesikringsbevis. Eller også ligger de trygt på et hittegodslager somewhere. Jeg kommer ikke til at sove trygt, før det er afklaret eller låsene er omkodet. 
Synes det er på sin plads at DSB bidrager til hurtigst muligt at give mig afklaring. Som pendler bruger jeg masser af tid og penge på at rejse med S-togene – for tiden er det en blandet fornøjelse pga. signalproblemer i tide og utide. Bliver indimellem udsat for spørgeskemaundersøgelser om min aktuelle rejse med S-toget, og svarer beredvilligt. Nu vil jeg gerne spørges: Hvordan er servicen i DSB? Synes mildest talt at den har forbedringspotentiale.
Ser frem til jeres svar.
Med venlig hilsen
Pernille Bach Tengberg, Solrød Strand.
'